title: Rozhodnutie Komisie zo 17. mája 2019, ktorým sa zriaďuje expertná skupina Komisie pre hrubý národný dôchodok (Text s významom pre EHP)

text:
                  21.5.2019

                  SK

                  Úradný vestník Európskej únie

                  C 174/5

         ROZHODNUTIE KOMISIE
         zo 17. mája 2019,
         ktorým sa zriaďuje expertná skupina Komisie pre hrubý národný dôchodok
         (Text s významom pre EHP)
         (2019/C 174/06)
         EURÓPSKA KOMISIA,
         so zreteľom na Zmluvu o fungovaní Európskej únie,
         keďže:

                     (1)

                     Podľa článku 338 Zmluvy o fungovaní Európskej únie prijmú Európsky parlament a Rada opatrenia na vypracovanie štatistík tam, kde je to nevyhnutné pre výkon činností Únie.

                     (2)

                     Podľa článku 4 nariadenia Európskeho parlamentu a Rady (EÚ) 2019/516 (1) musí Komisia zriadiť formálnu skupinu odborníkov zloženú zo zástupcov všetkých členských štátov, ktorej predsedá zástupca Komisie, s cieľom poskytovať Komisii poradenstvo a vyjadrovať sa v súvislosti s porovnateľnosťou, so spoľahlivosťou a s úplnosťou výpočtov hrubého národného dôchodku (HND), preskúmavať otázky vykonávania nariadenia (EÚ) 2019/516 a vydávať výročné stanoviská týkajúce sa primeranosti údajov o HND, ktoré predložili členské štáty na účely vlastných zdrojov.

                     (3)

                     Preto je potrebné zriadiť skupinu odborníkov v oblasti HND (ďalej len „expertná skupina pre HND“) a vymedziť úlohy, štruktúru a fungovanie tejto skupiny.

                     (4)

                     Expertná skupina pre HND by mala každý rok vyjadriť svoje stanovisko týkajúce sa primeranosti údajov o HND, ktoré každoročne predkladajú členské štáty s cieľom použiť ich v systéme vlastných zdrojov Európskej únie.

                     (5)

                     Expertná skupina pre HND by mala byť zložená z odborníkov v oblasti národných účtov z národných štatistických úradov členských štátov.

                     (6)

                     Mali by sa stanoviť pravidlá zverejňovania informácií členmi expertnej skupiny pre HND.

                     (7)

                     Osobné údaje by sa mali spracúvať v súlade s nariadením Európskeho parlamentu a Rady (EÚ) 2018/1725 (2),

               ROZHODLA TAKTO:

            Článok 1
            Predmet úpravy
            Týmto sa zriaďuje expertná skupina Komisie pre hrubý národný dôchodok (ďalej len „expertná skupina pre HND“).

            Článok 2
            Úlohy
            Expertná skupina pre HND má tieto úlohy:

                        a)

                        poskytovať Komisii poradenstvo a vyjadrovať sa v súvislosti s porovnateľnosťou, so spoľahlivosťou a s úplnosťou výpočtov HND bez toho, aby bol dotknutý článok 2 ods. 3 nariadenia Európskeho parlamentu a Rady (EÚ) č. 549/2013 (3);

                        b)

                        preskúmavať otázky týkajúce sa vykonávania nariadenia (EÚ) 2019/516;

                        c)

                        každoročne preskúmavať údaje zasielané v súlade s článkom 2 ods. 2 nariadenia (EÚ) 2019/516, ako aj správu predloženú v súlade s článkom 2 ods. 3 uvedeného nariadenia, ktoré sa týkajú zdrojov a metód výpočtu HND a jeho zložiek. Na základe tohto každoročného preskúmania vypracuje expertná skupina pre HND stanovisko týkajúce sa primeranosti údajov členských štátov o HND na účely vlastných zdrojov, pokiaľ ide o spoľahlivosť, porovnateľnosť a úplnosť. V stanovisku sa uvedú hlavné dokumenty, na ktorých je skúmanie založené;

                        d)

                        pomáhať Komisii pri príprave legislatívnych návrhov a politických iniciatív týkajúcich sa harmonizácie hrubého národného dôchodku v trhových cenách;

                        e)

                        pomáhať Komisii pri príprave delegovaných aktov, ktoré sa majú prijať podľa nariadenia (EÚ) 2019/516;

                        f)

                        pomáhať Komisii pri včasnej príprave vykonávacích aktov, ktoré sa majú prijať podľa nariadenia (EÚ) 2019/516, a to pred predložením vykonávacích aktov Európskemu výboru pre štatistický systém v súlade s nariadením Európskeho parlamentu a Rady (EÚ) č. 182/2011 (4);

                        g)

                        uľahčovať výmenu skúseností a osvedčených postupov v oblasti harmonizácie hrubého národného dôchodku v trhových cenách;

                        h)

                        poskytovať Komisii poradenstvo v otázkach týkajúcich sa politiky revízie údajov o HND.

            Článok 3
            Konzultácia
            Komisia môže s expertnou skupinou pre HND konzultovať akúkoľvek otázku týkajúcu sa hrubého národného dôchodku.

            Článok 4
            Členstvo

               1.   Členmi sú národné štatistické úrady členských štátov, ako sa uvádza v článku 5 ods. 1 nariadenia Európskeho parlamentu a Rady (ES) č. 223/2009 (5).

               2.   Národné štatistické úrady členských štátov vymenujú svojich zástupcov a zabezpečia, aby ich zástupcovia poskytovali vysokú úroveň odborných znalostí v oblasti zostavovania národných účtov.

            Článok 5
            Predseda
            Expertnej skupine pre HND predsedá zástupca Komisie (Eurostat).

            Článok 6
            Činnosť

               1.   Expertná skupina pre HND koná na žiadosť Komisie (Eurostatu) v súlade s horizontálnymi pravidlami Komisie týkajúcimi sa expertných skupín (6) (ďalej len „horizontálne pravidlá“).

               2.   Zasadnutia skupiny sa v zásade konajú v priestoroch Komisie.

               3.   Komisia (Eurostat) zabezpečuje sekretárske služby. Na zasadnutiach skupiny a podskupín sa môžu zúčastňovať aj úradníci Komisie z iných odborov, ktorí majú záujem o prerokúvané otázky.

               4.   Po dohode s Komisiou (Eurostatom) môže skupina jednoduchou väčšinou hlasov svojich členov rozhodnúť, že jej rokovania budú verejné.

               5.   Zápisnica z rokovania o každom bode programu zasadnutia a stanoviská vydané expertnou skupinou pre HND musia byť zmysluplné a úplné. Zápisnice vypracúva sekretariát, za ktorý zodpovedá predseda.

               6.   Expertná skupina pre HND prijíma svoje stanoviská, odporúčania alebo správy podľa možnosti na základe konsenzu.

               7.   V prípade hlasovania sa o výsledku rozhodne jednoduchou väčšinou hlasov členov. Členovia, ktorí hlasovali proti alebo sa zdržali hlasovania, majú právo, aby sa k stanoviskám, odporúčaniam alebo správam pripojil dokument, v ktorom budú zhrnuté dôvody ich pozície.

            Článok 7
            Podskupiny
            Komisia (Eurostat) môže na základe mandátu vymedzeného Komisiou zriadiť podskupiny na preskúmanie špecifických otázok. Podskupiny vykonávajú činnosť v súlade s horizontálnymi pravidlami a podliehajú expertnej skupine pre HND. Podskupiny zaniknú hneď, ako splnia svoj mandát.

            Článok 8
            Prizvaní experti
            Komisia (Eurostat) môže ad hoc prizývať expertov s osobitnými odbornými znalosťami vzhľadom na prerokúvanú tému, aby sa zúčastnili na práci expertnej skupiny pre HND alebo podskupín.

            Článok 9
            Pozorovatelia

               1.   Organizáciám alebo verejným subjektom okrem orgánov členských štátov možno v súlade s horizontálnymi pravidlami udeliť štatút pozorovateľa, a to priamym prizvaním.

               2.   Organizácie alebo verejné subjekty určené ako pozorovatelia vymenujú svojich zástupcov.

               3.   Pozorovatelia a ich zástupcovia sa s povolením predsedu môžu zúčastňovať na diskusiách expertnej skupiny pre HND a poskytovať odborné poznatky. Nemajú však hlasovacie práva a nepodieľajú sa na formulácii odporúčaní ani poradenstva expertnej skupiny pre HND.

            Článok 10
            Rokovací poriadok
            Na návrh Komisie (Eurostatu) a po dohode s ňou prijme expertná skupina pre HND svoj rokovací poriadok jednoduchou väčšinou hlasov svojich členov na základe štandardného rokovacieho poriadku expertných skupín a v súlade s horizontálnymi pravidlami.

            Článok 11
            Služobné tajomstvo a zaobchádzanie s utajovanými skutočnosťami

               1.   Členovia expertnej skupiny HND a ich zástupcovia, ako aj prizvaní experti a pozorovatelia sú viazaní povinnosťou zachovávať služobné tajomstvo, ktorá sa v zmysle zmlúv a ich vykonávacích predpisov vzťahuje na všetkých členov inštitúcií a ich zamestnancov, ako aj bezpečnostnými predpismi Komisie o ochrane utajovaných skutočností Únie stanovenými v rozhodnutiach Komisie (EÚ, Euratom) 2015/443 (7) a 2015/444 (8). V prípade nedodržania uvedených povinností môže Komisia prijať všetky vhodné opatrenia.

               2.   Členovia expertnej skupiny pre HND a ich zástupcovia, ako aj prizvaní experti a pozorovatelia dodržiavajú štatistickú dôvernosť stanovenú v nariadení (ES) č. 223/2009, a najmä v jeho článku 20 (Ochrana dôverných údajov).

            Článok 12
            Transparentnosť

               1.   Expertná skupina pre HND sa zaregistruje v Registri expertných skupín Komisie a podobných subjektov (ďalej len „register expertných skupín“). Názvy orgánov členských štátov a mená pozorovateľov sa zverejnia v registri expertných skupín.

               2.   Všetky relevantné dokumenty vrátane programov zasadnutí, zápisníc a príspevkov účastníkov sa po zasadnutiach sprístupnia prostredníctvom odkazu z Registra expertných skupín na osobitné webové sídlo. Prístup k osobitným webovým sídlam nemožno podmieniť registráciou používateľa či inak obmedziť. Program zasadnutia sa uverejní v dostatočnom predstihu pred zasadnutím a potom nasleduje včasné uverejnenie zápisnice. Výnimky z uverejňovania sú možné len v prípadoch, keď sa predpokladá, že v dôsledku uverejnenia dokumentu by mohlo dôjsť k porušeniu ochrany verejného alebo súkromného záujmu v zmysle článku 4 nariadenia Európskeho parlamentu a Rady (ES) č. 1049/2001 (9).

            Článok 13
            Výdavky na zasadnutia

               1.   Účastníci podieľajúci sa na činnostiach expertnej skupiny pre HND nie sú za poskytované služby odmeňovaní.

               2.   Cestovné náklady a náklady spojené s pobytom, ktoré účastníkom vznikli v súvislosti s činnosťami expertnej skupiny pre HND a podskupín, môže Komisia uhradiť v súlade s ustanoveniami platnými v rámci Komisie a do výšky disponibilných rozpočtových prostriedkov pridelených odborom Komisie v rámci každoročného postupu prideľovania finančných prostriedkov.

            V Bruseli 17. mája 2019

                  Za Komisiu

               Marianne THYSSEN

            (1)  Nariadenie Európskeho parlamentu a Rady (EÚ) 2019/516 z 19. marca 2019 o harmonizácii hrubého národného dôchodku v trhových cenách, ktorým sa zrušuje smernica Rady 89/130/EHS, Euratom a nariadenie Rady (ES, Euratom) č. 1287/2003 (nariadenie o HND) (Ú. v. EÚ L 91, 29.3.2019, s. 19).

            (2)  Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v. EÚ L 295, 21.11.2018, s. 39).

            (3)  Nariadenie Európskeho parlamentu a Rady (EÚ) č. 549/2013 z 21. mája 2013 o európskom systéme národných a regionálnych účtov v Európskej únii (Ú. v. EÚ L 174, 26.6.2013, s. 1).

            (4)  Nariadenie Európskeho parlamentu a Rady (EÚ) č. 182/2011 zo 16. februára 2011, ktorým sa ustanovujú pravidlá a všeobecné zásady mechanizmu, na základe ktorého členské štáty kontrolujú vykonávanie vykonávacích právomocí Komisie (Ú. v. EÚ L 55, 28.2.2011, s. 13).

            (5)  Nariadenie Európskeho parlamentu a Rady (ES) č. 223/2009 z 11. marca 2009 o európskej štatistike (Ú. v. EÚ L 87, 31.3.2009, s. 164).

            (6)  Rozhodnutie Komisie C(2016) 3301 z 30. mája 2016, ktorým sa stanovujú horizontálne pravidlá vytvárania a fungovania expertných skupín Komisie.

            (7)  Rozhodnutie Komisie (EÚ, Euratom) 2015/443 z 13. marca 2015 o bezpečnosti v Komisii (Ú. v. EÚ L 72, 17.3.2015, s. 41).

            (8)  Rozhodnutie Komisie (EÚ, Euratom) 2015/444 z 13. marca 2015 o bezpečnostných predpisoch na ochranu utajovaných skutočností EÚ (Ú. v. EÚ L 72, 17.3.2015, s. 53).

            (9)  Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, 31.5.2001, s. 43). Účelom výnimiek je ochrana verejnej bezpečnosti, vojenských záležitostí, medzinárodných vzťahov, finančnej, menovej alebo hospodárskej politiky, súkromia a nedotknuteľnosti jednotlivca, obchodných záujmov, súdnych konaní a právneho poradenstva, inšpekcií/vyšetrovaní/auditov a rozhodovacieho procesu príslušných orgánov.


Rozhodnutie Komisie z 22/05/2019 ktorým sa koncentrácia vyhlasuje za zlučiteľnú so spoločným trhom (Vec COMP/M.9339 - Kennedy Wilson / AXA) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 29/10/2018 ktorým sa koncentrácia vyhlasuje za zlučiteľnú so spoločným trhom (Vec COMP/M.9019 - Mars, Incorporated / AniCura TC AB) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 17/05/2019 ktorým sa koncentrácia vyhlasuje za zlučiteľnú so spoločným trhom (Vec COMP/M.9300 - Tyson Foods, Inc. / European and Thai Businesses of BFR S.A.) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 27/09/2018 ktorým sa koncentrácia vyhlasuje za zlučiteľnú so spoločným trhom (Vec COMP/M.8858 - The Boeing Company / Safran S.A.) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 23/05/2019 ktorým sa koncentrácia vyhlasuje za zlučiteľnú so spoločným trhom (Vec COMP/M.9375 - Clearlake Capital Group, L.P., / Insight Venture Management LLC / Appriss Holdings) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 27/03/2019 ktorým sa koncentrácia vyhlasuje za zlučiteľnú so spoločným trhom (Vec COMP/M.9276 - Sika AG / Financière Dry Mix Solutions SAS) podľa nariadenia Rady (ES) č. 139/2004 (Iba anglické znenie je autentické)


title: Rozhodnutie Politického a bezpečnostného výboru (SZBP) 2019/908 z 29. mája 2019, ktorým sa predlžuje mandát vedúcej misie Európskej únie na podporu právneho štátu v Kosove (EULEX KOSOVO) (EULEX KOSOVO/1/2019)

text:
                  4.6.2019

                  SK

                  Úradný vestník Európskej únie

                  L 145/19

         ROZHODNUTIE POLITICKÉHO A BEZPEČNOSTNÉHO VÝBORU (SZBP) 2019/908
         z 29. mája 2019,
         ktorým sa predlžuje mandát vedúcej misie Európskej únie na podporu právneho štátu v Kosove (*1) (EULEX KOSOVO) (EULEX KOSOVO/1/2019)
         POLITICKÝ A BEZPEČNOSTNÝ VÝBOR,
         so zreteľom na Zmluvu o Európskej únii, a najmä na jej článok 38 tretí odsek,
         so zreteľom na jednotnú akciu Rady 2008/124/SZBP zo 4. februára 2008 o misii Európskej únie na podporu právneho štátu v Kosove (EULEX KOSOVO) (1), a najmä na jej článok 12 ods. 2,
         keďže:

                     (1)

                     Na základe článku 12 ods. 2 jednotnej akcie 2008/124/SZBP sa Politický a bezpečnostný výbor (PBV) oprávňuje, aby v súlade s článkom 38 tretím odsekom zmluvy prijímal príslušné rozhodnutia na účely vykonávania politickej kontroly a strategického usmerňovania misie Európskej únie na podporu právneho štátu v Kosove (EULEX KOSOVO) vrátane rozhodnutia o vymenovaní vedúceho misie.

                     (2)

                     Rada prijala 8. júna 2018 rozhodnutie (SZBP) 2018/856 (2), ktorým sa mení jednotná akcia 2008/124/SZBP a predlžuje trvanie misie EULEX KOSOVO do 14. júna 2020.

                     (3)

                     PBV prijal 20. júla 2016 rozhodnutie (SZBP) 2016/1207 (3), ktorým sa pani Alexandra PAPADOPOULOUOVÁ vymenovala za vedúcu misie EULEX Kosovo na obdobie od 1. septembra 2016 do 14. júna 2017.

                     (4)

                     PBV prijal 13. júna 2017 rozhodnutie (SZBP) 2017/1012 (4), ktorým sa mandát pani Alexandry PAPADOPOULOUOVEJ ako vedúcej misie EULEX KOSOVO predĺžil na obdobie od 15. júna 2017 do 14. júna 2018.

                     (5)

                     PBV prijal 5. júna 2018 rozhodnutie (SZBP) 2018/869 (5), ktorým sa mandát pani Alexandry PAPADOPOULOUOVEJ ako vedúcej misie EULEX KOSOVO predĺžil na obdobie od 15. júna 2018 do 14. júna 2019,

                     (6)

                     Vysoká predstaviteľka Únie pre zahraničné veci a bezpečnostnú politiku navrhla 10. mája 2019 predĺžiť mandát pani Alexandry PAPADOPOULOUOVEJ ako vedúcej misie EULEX KOSOVO na obdobie od 15. júna 2019 do 31. decembra 2019,

               PRIJAL TOTO ROZHODNUTIE:

            Článok 1
            Mandát pani Alexandry PAPADOPOULOUOVEJ ako vedúcej misie Európskej únie na podporu právneho štátu v Kosove (EULEX KOSOVO) sa týmto predlžuje na obdobie od 15. júna 2019 do 31. decembra 2019.

            Článok 2
            Toto rozhodnutie nadobúda účinnosť dňom jeho prijatia.

            V Bruseli 29. mája 2019

                  Za Politický a bezpečnostný výbor

                  predsedníčka

               S. FROM-EMMESBERGER

            (*1)  Týmto označením nie sú dotknuté pozície k štatútu a označenie je v súlade s rezolúciou BR OSN č. 1244(1999) a so stanoviskom Medzinárodného súdneho dvora k vyhláseniu nezávislosti Kosova.

            (1)  Ú. v. EÚ L 42, 16.2.2008, s. 92.

            (2)  Rozhodnutie Rady (SZBP) 2018/856 z 8. júna 2018, ktorým sa mení jednotná akcia 2008/124/SZBP o misii Európskej únie na podporu právneho štátu v Kosove (EULEX KOSOVO) (Ú. v. EÚ L 146, 11.6.2018, s. 5).

            (3)  Rozhodnutie Politického a bezpečnostného výboru (SZBP) 2016/1207 z 20. júla 2016 o vymenovaní vedúceho misie Európskej únie na podporu právneho štátu v Kosove, EULEX Kosovo (EULEX KOSOVO/1/2016) (Ú. v. EÚ L 198, 23.7.2016, s. 49).

            (4)  Rozhodnutie Politického a bezpečnostného výboru (SZBP) 2017/1012 z 13. júna 2017, ktorým sa predlžuje mandát vedúceho misie Európskej únie na podporu právneho štátu v Kosove, EULEX KOSOVO (EULEX KOSOVO/1/2017) (Ú. v. EÚ L 153, 16.6.2017, s. 27).

            (5)  Rozhodnutie Politického a bezpečnostného výboru (SZBP) 2018/869 z 5. júna 2018, ktorým sa predlžuje mandát vedúcej misie Európskej únie na podporu právneho štátu v Kosove (EULEX KOSOVO) (EULEX KOSOVO/1/2018) (Ú. v. EÚ L 149, 14.6.2018, s. 24).


title: Rozhodnutie zástupcov vlád členských štátov (EÚ, Euratom) 2019/918 z 29. mája 2019 o vymenovaní sudcov Všeobecného súdu

text:
                  5.6.2019

                  SK

                  Úradný vestník Európskej únie

                  L 146/104

         ROZHODNUTIE ZÁSTUPCOV VLÁD ČLENSKÝCH ŠTÁTOV (EÚ, Euratom) 2019/918
         z 29. mája 2019
         o vymenovaní sudcov Všeobecného súdu
         ZÁSTUPCOVIA VLÁD ČLENSKÝCH ŠTÁTOV EURÓPSKEJ ÚNIE,
         so zreteľom na Zmluvu o Európskej únii, a najmä na jej článok 19,
         so zreteľom na Zmluvu o fungovaní Európskej únie, a najmä na jej články 254 a 255,
         so zreteľom na Zmluvu o založení Európskeho spoločenstva pre atómovú energiu, a najmä na jej článok 106a ods. 1,
         keďže:

                     (1)

                     Funkčné obdobie dvadsiatich troch sudcov Všeobecného súdu sa skončí 31. augusta 2019.

                     (2)

                     V článku 48 Protokolu č. 3 o štatúte Súdneho dvora Európskej únie, zmeneného nariadením Európskeho parlamentu a Rady (EÚ, Euratom) 2015/2422 (1), sa okrem toho uvádza, že Všeobecný súd sa od 1. septembra 2019 skladá z 2 sudcov za každý členský štát. V článku 2 písm. c) uvedeného nariadenia sa uvádza, že funkčné obdobie piatich z deviatich ďalších sudcov, ktorí majú byť vymenovaní od 1. septembra 2019, sa skončí 31. augusta 2025.

                     (3)

                     Je potrebné pristúpiť k vymenovaniam na účely obsadenia uvedených miest na obdobie od 1. septembra 2019 do 31. augusta 2025.

                     (4)

                     Pán Eugène BUTTIGIEG, pán Anthony COLLINS, pani Ramona FRENDO, pán Colm MAC EOCHAIDH, pán Jan PASSER a pani Vesna TOMLJENOVIĆ boli navrhnutí na opätovné vymenovanie do funkcií.

                     (5)

                     Pani Petra ŠKVAŘILOVÁ-PELZL, pán Johannes LAITENBERGER, pani Gabriele STEINFATT, pán José MARTÍN Y PÉREZ DE NANCLARES, pán Miguel SAMPOL PUCURULL, pani Tamara PERIŠIN a pán Rimvydas NORKUS, boli navrhnutí na prvé funkčné obdobie sudcov Všeobecného súdu, pričom pán Rimvydas NORKUS nahradí sudcu – pána Egidijusa BIELIŪNASA – navrhnutého Litovskou republikou v rámci čiastočnej obmeny Všeobecného súdu v roku 2013.

                     (6)

                     Je potrebné vymenovať týchto kandidátov na prvé funkčné obdobie sudcov Všeobecného súdu, ktorí nahradia pána Alfreda DITTRICHA, pána Ignacia ULLOA RUBIA, pána Leopolda CALVO-SOTELO IBÁÑEZ-MARTÍNA a pána Egidijusa BIELIŪNASA, a na miesta ďalších sudcov podľa článku 2 písm. c) nariadenia (EÚ, Euratom) 2015/2422.

                     (7)

                     V článku 2 písm. c) nariadenia (EÚ, Euratom) 2015/2422 sa okrem toho uvádza, že funkčné obdobie štyroch z deviatich ďalších sudcov, ktorí majú byť vymenovaní od 1. septembra 2019, sa skončí 31. augusta 2022.

                     (8)

                     Pán Iko NÕMM bol navrhnutý ako kandidát za sudcu Všeobecného súdu.

                     (9)

                     Výbor zriadený článkom 255 Zmluvy o fungovaní Európskej únie vydal stanovisko k vhodnosti pána Eugèna BUTTIGIEGA, pána Anthonyho COLLINSA, pani Ramony FRENDOVEJ, pána Johannesa LAITENBERGERA, pána Colma MAC EOCHAIDHA, pána Josého MARTÍNA Y PÉREZA DE NANCLARESA, pána Ika NÕMMA, pána Rimvydasa NORKUSA, pána Jana PASSERA, pani Tamary PERIŠINOVEJ, pána Miguela SAMPOLA PUCURULLA, pani Petry ŠKVAŘILOVEJ-PELZLOVEJ, pani Gabriele STEINFATTOVEJ a pani Vesny TOMLJENOVIĆOVEJ vykonávať funkciu sudcu Všeobecného súdu,

               PRIJALI TOTO ROZHODNUTIE:

            Článok 1

               1.   Za sudcov a sudkyne Všeobecného súdu sa týmto na obdobie od 1. septembra 2019 do 31. augusta 2025 vymenúvajú:

                           —

                           pán Eugène BUTTIGIEG,

                           —

                           pán Anthony COLLINS,

                           —

                           pani Ramona FRENDO,

                           —

                           pán Johannes LAITENBERGER,

                           —

                           pán Colm MAC EOCHAIDH,

                           —

                           pán José MARTÍN Y PÉREZ DE NANCLARES,

                           —

                           pán Rimvydas NORKUS,

                           —

                           pán Jan PASSER,

                           —

                           pani Tamara PERIŠIN,

                           —

                           pán Miguel SAMPOL PUCURULL,

                           —

                           pani Petra ŠKVAŘILOVÁ-PELZL,

                           —

                           pani Gabriele STEINFATT,

                           —

                           pani Vesna TOMLJENOVIĆ.

               2.   Za sudcu Všeobecného súdu sa týmto na obdobie od 1. septembra 2019 do 31. augusta 2022 vymenúva pán Iko NÕMM.

            Článok 2
            Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

            V Bruseli 29. mája 2019

                  predseda

               L. ODOBESCU

            (1)  Nariadenie Európskeho parlamentu a Rady (EÚ, Euratom) 2015/2422 zo 16. decembra 2015, ktorým sa mení Protokol č. 3 o štatúte Súdneho dvora Európskej únie (Ú. v. EÚ L 341, 24.12.2015, s. 14).


Rozhodnutie Komisie z 13/06/2019 ktorým sa koncentrácia vyhlasuje za zlučiteľnú so spoločným trhom (Vec COMP/M.9323 - RheinEnergie AG / SPIE Deutschland & Zentraleuropa GmbH) podľa nariadenia Rady (ES) č. 139/2004 (Iba nemecké znenie je autentické)


title: Rozhodnutie Politického a bezpečnostného výboru (SZBP) 2019/1112 z 12. júna 2019 o vymenovaní veliteľa ozbrojených síl EÚ pre vojenskú operáciu Európskej únie v južnej časti centrálneho Stredozemia (operácia EUNAVFOR MED SOPHIA) a o zrušení rozhodnutia (SZBP) 2018/1219 (EUNAVFOR MED/1/2019)

text:
                  1.7.2019

                  SK

                  Úradný vestník Európskej únie

                  L 176/2

         ROZHODNUTIE POLITICKÉHO A BEZPEČNOSTNÉHO VÝBORU (SZBP) 2019/1112
         z 12. júna 2019
         o vymenovaní veliteľa ozbrojených síl EÚ pre vojenskú operáciu Európskej únie v južnej časti centrálneho Stredozemia (operácia EUNAVFOR MED SOPHIA) a o zrušení rozhodnutia (SZBP) 2018/1219 (EUNAVFOR MED/1/2019)
         POLITICKÝ A BEZPEČNOSTNÝ VÝBOR,
         so zreteľom na Zmluvu o Európskej únii, a najmä na jej článok 38,
         so zreteľom na rozhodnutie Rady (SZBP) 2015/778 z 18. mája 2015 o vojenskej operácii Európskej únie v južnej časti centrálneho Stredozemia (operácia EUNAVFOR MED SOPHIA) (1), a najmä na jeho článok 6,
         keďže:

                     (1)

                     Podľa článku 6 ods. 1 rozhodnutia (SZBP) 2015/778 Rada poverila Politický a bezpečnostný výbor (PBV) prijímaním rozhodnutí o vymenovaní veliteľa ozbrojených síl EÚ pre operáciu EUNAVFOR MED SOPHIA (ďalej len „veliteľ ozbrojených síl EÚ“).

                     (2)

                     PBV prijal 23. augusta 2018 rozhodnutie (SZBP) 2018/1219 (2), ktorým bol kontraadmirál (LH) Stefano TURCHETTO vymenovaný za veliteľa ozbrojených síl EÚ.

                     (3)

                     Veliteľ operácie EÚ EUNAVFOR MED SOPHIA odporučil, aby bol za nového veliteľa ozbrojených síl EÚ od 12. júna 2019 vymenovaný kontraadmirál (LH) Ettore SOCCI ako nástupca kontraadmirála (LH) Stefana TURCHETTA.

                     (4)

                     Vojenský výbor Európskej únie 5. júna 2019 uvedené odporúčanie podporil.

                     (5)

                     Rozhodnutie (SZBP) 2018/1219 by sa malo zrušiť.

                     (6)

                     V súlade s článkom 5 Protokolu č. 22 o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na vypracovaní a vykonávaní rozhodnutí a opatrení Európskej únie s obrannými dôsledkami,

               PRIJAL TOTO ROZHODNUTIE:

            Článok 1
            Kontraadmirál (LH) Ettore SOCCI sa týmto od 12. júna 2019 vymenúva za veliteľa ozbrojených síl EÚ pre vojenskú operáciu Európskej únie v južnej časti centrálneho Stredozemia (operácia EUNAVFOR MED SOPHIA).

            Článok 2
            Rozhodnutie (SZBP) 2018/1219 sa týmto zrušuje.

            Článok 3
            Toto rozhodnutie nadobúda účinnosť 12. júna 2019.

            V Bruseli 12. júna 2019

                  Za Politický a bezpečnostný výbor

                  predsedníčka

               S. FROM-EMMESBERGER

            (1)  Ú. v. EÚ L 122, 19.5.2015, s. 31.

            (2)  Rozhodnutie Politického a bezpečnostného výboru (SZBP) 2018/1219 z 23. augusta 2018 o vymenovaní veliteľa ozbrojených síl EÚ pre vojenskú operáciu Európskej únie v južnej časti centrálneho Stredozemia (operácia EUNAVFOR MED SOPHIA) a o zrušení rozhodnutia (SZBP) 2017/2432 (EUNAVFOR MED/1/2018) (Ú. v. EÚ L 226, 7.9.2018, s. 5).


title: Rozhodnutie Politického a bezpečnostného výboru (SZBP) 2019/1113 z 19. júna 2019 o vymenovaní veliteľa ozbrojených síl misie EÚ pre vojenskú výcvikovú misiu Európskej únie v rámci SBOP v Stredoafrickej republike (EUTM RCA) (EUTM RCA/1/2019)

text:
                  1.7.2019

                  SK

                  Úradný vestník Európskej únie

                  L 176/4

         ROZHODNUTIE POLITICKÉHO A BEZPEČNOSTNÉHO VÝBORU (SZBP) 2019/1113
         z 19. júna 2019
         o vymenovaní veliteľa ozbrojených síl misie EÚ pre vojenskú výcvikovú misiu Európskej únie v rámci SBOP v Stredoafrickej republike (EUTM RCA) (EUTM RCA/1/2019)
         POLITICKÝ A BEZPEČNOSTNÝ VÝBOR,
         so zreteľom na Zmluvu o Európskej únii, a najmä na jej článok 38,
         so zreteľom na rozhodnutie Rady (SZBP) 2016/610 z 19. apríla 2016 o vojenskej výcvikovej misii Európskej únie v rámci SBOP v Stredoafrickej republike (EUTM RCA) (1), a najmä na jeho článok 5 ods. 1,
         keďže:

                     (1)

                     Rada rozhodnutím (SZBP) 2016/610 poverila Politický a bezpečnostný výbor (PBV), aby v súlade s článkom 38 Zmluvy o Európskej únii prijímal príslušné rozhodnutia týkajúce sa politickej kontroly a strategického usmerňovania misie EUTM RCA vrátane rozhodnutí o vymenovaní následných veliteľov misie EÚ.

                     (2)

                     PBV prijal 19. decembra 2017 rozhodnutie (SZBP) 2017/2439 (2), ktorým bol brigádny generál Hermínio TEODORO MAIO vymenovaný za veliteľa ozbrojených síl misie EUTM RCA.

                     (3)

                     Vojenský výbor Európskej únie 15. mája 2019 odporučil schváliť vymenovanie brigádneho generála Érica PELTIERA za veliteľa ozbrojených síl misie EUTM RCA, ktorý od 8. júla 2019 nahradí brigádneho generála Hermínia TEODORA MAIA.

                     (4)

                     V súlade s článkom 5 Protokolu č. 22 o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na vypracovaní a vykonávaní rozhodnutí a opatrení Európskej únie s obrannými dôsledkami,

               PRIJAL TOTO ROZHODNUTIE:

            Článok 1
            Brigádny generál Éric PELTIER sa týmto od 8. júla 2019 vymenúva za veliteľa ozbrojených síl misie EÚ pre vojenskú výcvikovú misiu Európskej únie v rámci SBOP v Stredoafrickej republike (EUTM RCA).

            Článok 2
            Toto rozhodnutie nadobúda účinnosť dňom jeho prijatia.

            V Bruseli 19. júna 2019

                  Za Politický a bezpečnostný výbor

                  predsedníčka

               S. FROM-EMMERSBERGER

            (1)  Ú. v. EÚ L 104, 20.4.2016, s. 21.

            (2)  Rozhodnutie Politického a bezpečnostného výboru (SZBP) 2017/2439 z 19. decembra 2017 o vymenovaní veliteľa ozbrojených síl misie EÚ pre vojenskú výcvikovú misiu Európskej únie v rámci SBOP v Stredoafrickej republike (EUTM RCA) (EUTM RCA/4/2017) (Ú. v. EÚ L 344, 23.12.2017, s. 40).


title: Rozhodnutie Rady (SZBP) 2019/1114 z 28. júna 2019, ktorým sa mení rozhodnutie 2013/354/SZBP o policajnej misii Európskej únie na palestínskych územiach (EUPOL COPPS)

text:
                  1.7.2019

                  SK

                  Úradný vestník Európskej únie

                  L 176/5

         ROZHODNUTIE RADY (SZBP) 2019/1114
         z 28. júna 2019,
         ktorým sa mení rozhodnutie 2013/354/SZBP o policajnej misii Európskej únie na palestínskych územiach (EUPOL COPPS)
         RADA EURÓPSKEJ ÚNIE,
         so zreteľom na Zmluvu o Európskej únii, a najmä na jej článok 42 ods. 4 a článok 43 ods. 2,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:

                     (1)

                     Rada 3. júla 2013 prijala rozhodnutie 2013/354/SZBP (1), na základe ktorého policajná misia Európskej únie na palestínskych územiach (EUPOL COPPS) pokračovala od 1. júla 2013.

                     (2)

                     Rada 29. júna 2018 prijala rozhodnutie (SZBP) 2018/942 (2), ktorým sa mení rozhodnutie 2013/354/SZBP a misia EUPOL COPPS sa predlžuje od 1. júla 2018 do 30. júna 2019.

                     (3)

                     V nadväznosti na strategické preskúmanie misie EUPOL COPPS by sa misia EUPOL COPPS mala predĺžiť na ďalšie obdobie 12 mesiacov do 30. júna 2020.

                     (4)

                     Rozhodnutie 2013/354/SZBP by sa preto malo zodpovedajúcim spôsobom zmeniť.

                     (5)

                     Misia EUPOL COPPS sa bude vykonávať v situácii, ktorá sa môže zhoršiť a ktorá by mohla brániť dosiahnutiu cieľov vonkajšej činnosti Únie uvedených v článku 21 zmluvy,

               PRIJALA TOTO ROZHODNUTIE:

            Článok 1
            Rozhodnutie 2013/354/SZBP sa mení takto:

                        1.

                        V článku 12 ods. 1 sa dopĺňa tento pododsek:
                        „Referenčná suma určená na pokrytie výdavkov spojených s misiou EUPOL COPPS v období od 1. júla 2019 do 30. júna 2020 je 12 430 000 EUR.“

                        2.

                        V článku 15 sa tretí odsek nahrádza takto:
                        „Platí do 30. júna 2020.“

            Článok 2
            Toto rozhodnutie nadobúda účinnosť dňom jeho prijatia.
            Uplatňuje sa od 1. júla 2019.

            V Bruseli 28. júna 2019

                  Za Radu

                  predseda

               G. CIAMBA

            (1)  Rozhodnutie Rady 2013/354/SZBP z 3. júla 2013 o policajnej misii Európskej únie na palestínskych územiach (EUPOL COPPS) (Ú. v. EÚ L 185, 4.7.2013, s. 12).

            (2)  Rozhodnutie Rady (SZBP) 2018/942 z 29. júna 2018, ktorým sa mení rozhodnutie 2013/354/SZBP o policajnej misii Európskej únie na palestínskych územiach (EUPOL COPPS) (Ú. v. EÚ L 166, 3.7.2018, s. 17).


title: Rozhodnutie Rady (SZBP) 2019/1115 z 28. júna 2019, ktorým sa mení jednotná akcia 2005/889/SZBP o zriadení pomocnej hraničnej misie Európskej únie na hraničnom priechode v Rafahu (PHM EÚ v Rafahu)

text:
                  1.7.2019

                  SK

                  Úradný vestník Európskej únie

                  L 176/6

         ROZHODNUTIE RADY (SZBP) 2019/1115
         z 28. júna 2019,
         ktorým sa mení jednotná akcia 2005/889/SZBP o zriadení pomocnej hraničnej misie Európskej únie na hraničnom priechode v Rafahu (PHM EÚ v Rafahu)
         RADA EURÓPSKEJ ÚNIE,
         so zreteľom na Zmluvu o Európskej únii, a najmä na jej článok 42 ods. 4 a článok 43 ods. 2,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:

                     (1)

                     Rada 25. novembra 2005 prijala jednotnú akciu 2005/889/SZBP (1) o zriadení pomocnej hraničnej misie Európskej únie na hraničnom priechode v Rafahu (PHM EÚ v Rafahu).

                     (2)

                     Rada prijala 29. júna 2018 rozhodnutie (SZBP) 2018/943 (2), ktorým sa mení jednotná akcia 2005/889/SZBP a predlžuje sa do 30. júna 2019.

                     (3)

                     V nadväznosti na strategické preskúmanie PHM EÚ v Rafahu by sa misia PHM EÚ v Rafahu mala predĺžiť na ďalšie obdobie 12 mesiacov do 30. júna 2020.

                     (4)

                     Jednotná akcia 2005/889/SZBP by sa preto mala zodpovedajúcim spôsobom zmeniť.

                     (5)

                     PHM EÚ v Rafahu sa bude vykonávať v situácii, ktorá sa môže zhoršiť a mohla by brániť dosiahnutiu cieľov vonkajšej činnosti Únie uvedených v článku 21 zmluvy,

               PRIJALA TOTO ROZHODNUTIE:

            Článok 1
            Jednotná akcia 2005/889/SZBP sa mení takto:

                        1.

                        V článku 13 ods. 1 sa dopĺňa tento pododsek:
                        „Referenčná suma určená na pokrytie výdavkov spojených s PHM EÚ v Rafahu v období od 1. júla 2019 do 30. júna 2020 je 2 150 000 EUR.“

                        2.

                        V článku 16 sa druhý odsek nahrádza takto:
                        „Platí do 30. júna 2020.“

            Článok 2
            Toto rozhodnutie nadobúda účinnosť dňom jeho prijatia.
            Uplatňuje sa od 1. júla 2019.

            V Bruseli 28. júna 2019

                  Za Radu

                  predseda

               G. CIAMBA

            (1)  Jednotná akcia Rady 2005/889/SZBP z 25. novembra 2005 o zriadení pomocnej hraničnej misie Európskej únie na hraničnom priechode v Rafahu (PHM EÚ v Rafahu) (Ú. v. EÚ L 327, 14.12.2005, s. 28).

            (2)  Rozhodnutie Rady (SZBP) 2018/943 z 29. júna 2018, ktorým sa mení jednotná akcia 2005/889/SZBP o zriadení pomocnej hraničnej misie Európskej únie na hraničnom priechode v Rafahu (PHM EÚ v Rafahu) (Ú. v. EÚ L 166, 3.7.2018, s. 19).


Rozhodnutie Komisie z 19/06/2019 ktorým sa koncentrácia vyhlasuje za zlučiteľnú so spoločným trhom (Vec COMP/M.9392 - EQT Fund Management S.à r.l. / Parques Reunidos Servicios Centrales S.A.) podľa nariadenia Rady (ES) č. 139/2004 (Iba anglické znenie je autentické)